b'\n_START_ARTICLE_\nCheile Plaiului\n_START_SECTION_\nLocalizare\n_START_PARAGRAPH_\nAria natural\xc4\x83 se afl\xc4\x83 \xc3\xaen partea nord-estic\xc4\x83 a Mun\xc8\x9bilor Trasc\xc4\x83ului, pe cursul superior al V\xc4\x83ii Izvoarele, \xc3\xaen extremitatea nordic\xc4\x83 a jude\xc8\x9bului Alba, pe teritoriul administrativ al comunei Livezile, \xc3\xaen partea vestic\xc4\x83 a satului Izvoarele.\n_START_SECTION_\nDescriere\n_START_PARAGRAPH_\nRezerva\xc8\x9bia natural\xc4\x83 a fost declarat\xc4\x83 arie protejat\xc4\x83 prin Legea Nr.5 din 6 martie 2000, publicat\xc4\x83 \xc3\xaen Monitorul Oficial al Rom\xc3\xa2niei, Nr.152 din 12 aprilie 2000, privind aprobarea Planului de amenajare a teritoriului na\xc8\x9bional - Sec\xc8\x9biunea a III-a - zone protejate \xc8\x99i are o suprafa\xc8\x9b\xc4\x83 de 2 ha._NEWLINE_Aria protejat\xc4\x83 (inclus\xc4\x83 \xc3\xaen situl de importan\xc8\x9b\xc4\x83 comunitar\xc4\x83 Mun\xc8\x9bii Trasc\xc4\x83ului) reprezint\xc4\x83 un relief modelat \xc3\xaen calcare, alc\xc4\x83tuit din creste desprinse din versantul sudic al V\xc3\xa2rfului Cornului (chei, v\xc3\xa2rfuri, coloane, abrupturi, ace, pante cu grohoti\xc8\x99uri, rupturi de pante), ce confer\xc4\x83 locului un peisaj deosebit.\n_START_SECTION_\nBiodiversitate\n_START_PARAGRAPH_\n\xc3\x8en arealul rezerva\xc8\x9biei au fost identificate 6 de tipuri de habitate naturale de interes comunitar (P\xc4\x83duri de fag de tip Luzulo-Fagetum; P\xc4\x83duri de fag de tip Asperulo-Fagetum; Comunit\xc4\x83\xc8\x9bi de lizier\xc4\x83 cu ierburi \xc3\xaenalte higrofile de la c\xc3\xa2mpie p\xc3\xa2n\xc4\x83 \xc3\xaen etajele montan \xc8\x99i alpin; Versan\xc8\x9bi st\xc3\xa2nco\xc8\x99i cu vegeta\xc8\x9bie chasmofitic\xc4\x83 pe roci calcaroase; Grohoti\xc8\x99uri \xc8\x99i lespezi calcaroase \xc8\x99i Pe\xc8\x99teri \xc3\xaen care accesul publicului este interzis); ce ad\xc4\x83postesc o gam\xc4\x83 divers\xc4\x83 de flor\xc4\x83 \xc8\x99i faun\xc4\x83 specific\xc4\x83 lan\xc8\x9bului carpatic al Occidentalilor._NEWLINE_Flora este alc\xc4\x83tuit\xc4\x83 din vegeta\xc8\x9bie forestier\xc4\x83 cu specii de gorun (Quercus petrea), \xc3\xaen asociere cu cer (Quercus ceris), fag (Fagus sylvatica), carpen (Carpinus betulus), zad\xc4\x83 (Larix decidua) sau  mesteac\xc4\x83n (Betula pendula)._NEWLINE_La nivelul ierburilor sunt \xc3\xaent\xc3\xa2lnite mai multe rarit\xc4\x83\xc8\x9bi floristice de paji\xc8\x99ti \xc8\x99i st\xc3\xa2nc\xc4\x83rie, cu specii de: pelin de st\xc3\xa2nc\xc4\x83 (Artamisia alba), garofi\xc8\x9b\xc4\x83 alb\xc4\x83 de st\xc3\xa2nci (Dianthus spiculifolius), c\xc4\x83p\xc8\x99uni\xc8\x9b\xc4\x83 (Cephalanthera damasonium), tr\xc3\xa2mbi\xc8\x9ba ciobanului (Gentianopsis ciliata), ochincea (Gentiana cruciata), rugini\xc8\x9b\xc4\x83 (Asplenium ruta-muraria), ferigu\xc8\x9b\xc4\x83 (Asplenium adulterinum), st\xc3\xa2njenelul s\xc4\x83lbatic (Iris aphylla ssp. hungarica), m\xc4\x83t\xc4\x83ciune (Dracocephalum austriacum), coada iepurelui (Sesleria caerulea), colilie (Stipa pulcherrima) sau iarba c\xc4\x83\xc8\x99un\xc4\x83turii (Saxifraga cuneifolia). _NEWLINE_Fauna este una diversificat\xc4\x83, cuprinz\xc3\xa2nd at\xc3\xa2t specii de mamifere \xc8\x99i p\xc4\x83s\xc4\x83ri c\xc3\xa2t \xc8\x99i amfibieni \xc8\x99i reptile, dintre care unele protejate prin Directiva Consiliului European 92/43/CE din 21 mai 1992 (privind conservarea habitatelor naturale \xc8\x99i a speciilor de faun\xc4\x83 \xc8\x99i flor\xc4\x83 s\xc4\x83lbatic\xc4\x83) sau aflate pe lista ro\xc8\x99ie a Uniunii Interna\xc8\x9bionale pentru Conservarea Naturii (IUCN); astfel: mamifere cu specii de urs carpatin (Ursus arctos), lup (Canis lupus), pisic\xc4\x83 s\xc4\x83lbatic\xc4\x83 (Felis silvestris), r\xc3\xa2s (Lynx lynx), p\xc3\xa2r\xc8\x99ul de alun (Dryomys nitedula); p\xc4\x83s\xc4\x83ri: acvil\xc4\x83 de munte (Aquila chrysaetos), cioc\xc4\x83nitoare de stejar (Dendrocopos medius), cioc\xc4\x83nitoare cu spate alb (Dendrocopos leucotos), cuc (Cuculus canorus), \xc8\x99oimul r\xc3\xa2ndunelelor (Falco subbuteo), v\xc3\xa2nturel de sear\xc4\x83 (Falco vespertinus), muscar (Ficedula parva), alunarul (Nucifraga caryocatactes), pi\xc8\x9bigoi ul de creast\xc4\x83 (Lophophanes cristatus); reptile \xc8\x99i amfibieni: vipr\xc4\x83 (Vipera berus),  \xc8\x99op\xc3\xa2rla de ziduri (Podarcis muralis), tritonul comun transilv\xc4\x83nean (Triturus vulgaris), triton cu creast\xc4\x83 (Triturus cristatus), ivora\xc8\x99ul-cu-burta-galben\xc4\x83 (Bombina variegata), broasca-ro\xc8\x99ie-de-munte (Rana temporaria), brotacul verde de copac (Hyla arborea).'